
PÄEVAKORRAS:

1. 8b klassi lastevanemate pretensioon

2. Kooli eelarve ja õppekasvatustöö

3. Alanud õppeaasta hoolekogu korraliste koosolekute plaan
4. Jooksvad küsimused
1. 8b klassi lastevanemate pretensioon
17.10.2012 toimus kahetsusväärne juhtum, kus pärast 8- ndate klasside õpilaste teatri ühiskülastust Tallinnasse, jäeti arusaamatuse tõttu bussist maha 8 õpilast. 8b klassi lastevanemate poolt tuli pretensioon juhtunu kohta.
Koolipoolne seisukoht on, et õpetajad eksisid. Ohus oli laste turvalisus. Kõiki osapooli on püütud lepitada, kool on vastanud ka pretensiooni esitajatele. Juhtumit käsitleti õpetajate infotunnis. 
Klassivälised üritused ei ole klassijuhatajate jaoks kohustuslikud. Oleme tänulikud, et õpetajad neid läbi viivad ja soovime, et ka edaspidi klassivälised üritusi korraldataks.
Otsustati: Hoolekogu seisukoht on järgmine:

1. Toimunud juhtumile ei ole mingit õigustust - Õpetajate otsus, jätta osad õpilased Kuusallu toomata või lapsed ilma õpetajata kaubanduskeskusesse, ei olnud tekkinud olukorrale õige lahendus.

2. Arutanud läbi kõigi osapoolte seletused arvame, et juhtum sai alguse kommunikatsioonihäirest.
3. Klassi ja klassijuhataja suhte normaliseerimiseks tuleb kaasata kolmas osapool, kas siis psühholoog, sotsiaalpedagoog või keegi muu.
4. Samuti ootame vanemaid, nii otse, kui ka laste kaudu, tegema rohkem koostööd kooliga. Koostöö vähesusel ei ole koolil piisavalt tagasisidet, et arvestada vanemate arvamusega ning arendada oma tegevust.

2. Kooli eelarve ja õppekasvatustöö
Eelarve
On neljas aasta järjest, kui kool ei tee ise eelarveprojekti, saame küll kaasa rääkida.

Õppevahendite raha on vähe, vajadus suurem.
Kõige vajalikumad asjad, mida järgmisel aastal on vaja osta: uuest õppeaastast lisanduvale 1c klassile lauad-toolid, videovalvesüsteem suusa- ja rattahoidlasse, vahendid mobiilse sülearvutite klassi jaoks, tuleb uuendada aula helitehnika, garderoobi lisakapid.

Õppekasvatustöö
Väga palju on koolis tublisid õpilasi.

Õpiabi saavad: I-IV klassini 67 õpilast, V-IX klassini 45 õpilast. Kooli eesmärgiks on õpilase igakülgne areng. Õpiabi antakse kuni põhikooli lõpuni.

Meie õpetajad valmistavad ette lapsi ka olümpiaadideks, konkurssideks, on saavutatud häid tulemusi. Suund on rohkem tähelepanu andekatele lastele. Püüame leida vahendeid, et arenemist rohkem toetada, igal lapsel on kusagil anne peidus.

Kõik aastad on erinevad, gümnaasiumilõpetajatel oli õpimotivatsioon väga madal, eksamitulemused polnud head, kuid kõik lõpetajad on leidnud endale arenguvõimaluse.
Otsustati: võtta saadud informatsioon teadmiseks

3. Alanud õppeaasta hoolekogu korraliste koosolekute plaan
Planeerime vähemalt kolme hoolekogu koosolekut selleks õppeaastaks.

Kool hakkab koostama arengukava ja tegevuskava kolmeks aastaks 2014- 2017, selle saame läbi vaadata veebruaris toimuval koosolekul. Aja jooksul lisandub jooksvaid küsimusi ja teemasid, mis jäävad täna lahtiseks. Vajadusel õppe- ja kasvatustööga tegelemine ja jälgime, kuidas läheb gümnaasiumivõrgu korrastamine.

Otsustati: kiita heaks hoolekogu korraliste koosolekute plaan
4. Jooksvad küsimused.

Töövihikud - soov on, et kui on tellitud õppeainele töövihik, siis neid ka täidetakse. Et tellimine oleks ratsionaalne.

Suusa- ja rattaparkla valve - vastus rattaparkla valvesüsteemi kohta lõpuks vallalt tuli, rahade planeerimine on eelarveprojektis sees ja loodame, et sellega tegeldakse edasi.

Koolimüts - teemat arutati õpilasomavalitsuses, koolimütsi ei pooldata, oleme oma piirkonna ainuke kool, kellele me seda mütsi näitame, lapsed seda ei vaja. Otsustati teema tuleviku jaoks tallel hoida.

Ühisürituste finantseerimine - pakuti välja võimalus kevadel RMK raames metsa puid istutama minna: roheline mõttelaad, saab koguda raha ekskursiooni jaoks. M. Soom uurib võimalust täpsemalt.

Kooli rahvariided - riided on vanad ja oleks vaja uusi. P. Kamber uurib täpsemalt, mis riideid on vaja ja vaatame, kuidas saada toetust.
On väga tore, et koolis on käima läinud maleõpe. Lastel on arenemiseks loodud erinevad võimalused, ostetud sellealane kirjandus on tore ja asjalik.

Otsustati: uurida edasi teemasid ühisürituste finantseerimine ja kooli rahvariided ning seejärel otsustada, mis edaspidi teha saab.

Järgmise korralise koosoleku aeg lepitakse kokku 2013 aasta veebruari alguses.
Koosoleku juhataja hoolekogu esimees Maria Trei
Koosoleku protokollija Kai Sinisalu

